ליאור ליאני

ליאור ליאני (נולד ב-5 בינואר 1974) הוא תשבצאי, חידונאי ומהנדס תוכנה ישראלי.

ביוגרפיה 
ליאני נולד באשדוד. בצעירותו אהב לפתור תשבצים והחל לפתור תשבצי היגיון כשעקב מדי שבוע אחר התשבץ השבועי שחיבר נדיב אבידן ב"ידיעות אחרונות".

חיידק חיבור התשבצים החל במהלך שירותו הצבאי, כשהציע לעורך השבועון "במחנה" לחבר תשבצי היגיון עבור השבועון בהתנדבות (אף על פי שלא שירת במערכת העיתון). הצעתו התקבלה, ותשבץ ההיגיון הראשון שלו התפרסם באוגוסט 1994. גם לאחר שהשתחרר מצה"ל המשיך לחבר את מדור התשבצים של "במחנה". מאז כתב אלפי תשבצים, תשחצים, תשבצי היגיון, חידות טריוויה וחידות נוספות בעיתונים רבים בישראל.

ליאני הוא מהנדס תוכנה בהשכלתו ועובד כמהנדס בחברה ביטחונית. בנוסף, סיים השלמה לקראת תואר שני בלשון עברית באוניברסיטה העברית וכן בהנדסת תעשייה וניהול באוניברסיטת בן-גוריון בנגב.

במסגרת חוברת "המשבצת" שהוא מחבר עבור העיתון "מעריב" הוא יזם מדור ייחודי בארץ: כדי לקרב את הקוראים לתחום תשבצי ההיגיון ולהנגיש את הז'אנר לציבור רחב יותר, בחוברת "המשבצת" של העיתון מלבד תשבץ היגיון חדש גם ניתנת הזדמנות למחברי תשבצי היגיון חובבים להציג בחוברת את תשבציהם במסגרת המדור "היגיון אורח".

החל משנת 2008 הוא מפיק את כנס ההגיונריה, כנס שנתי של חובבי תשבצי היגיון המתקיים במסגרת כנס לשון ראשון בראשון לציון. הוא מנחה את הכנס, וכן מציג בו הגדרות היגיון ותשבצים ייחודיים הנפתרים בשיתוף קהל הצופים.

ליאני גם מנחה סדנאות לפתרון תשבצי היגיון.

בשנת 2018 החל ללמד קורס אקדמי (היחיד מסוגו בישראל) של פתירת תשחצים, חידות מילים ותשבצי היגיון במכללה האקדמית אחוה.

הגדרת היגיון יומית שלו הוצגה בתוכנית 'מה הלו"ז' בגלי צה"ל.

החל מיוני 2023 ליאני מציג הגדרת היגיון נושאת פרסים מדי יום ראשון בתוכנית 'בוקר חדש' ברדיו אקו99FM בפינה 'איך לא חשבתי על זה קודם?'.

ליאני ייסד ומנהל את קבוצת הפייסבוק הגדרהטובה, שבה חובבי תשבצי היגיון מפרסמים הגדרות היגיון פרי עטם, ושם גם יש הדרכה לגבי תקינות ההגדרות, ניסוח נכון וכו'.

הוא לקראת סיום כתיבת ספר שיהיה המדריך המלא והמקיף לפתירה ולחיבור של תשבצי היגיון. בספר פירוט רחב עם דוגמאות רבות וטיפים רבים שמסבירים את כל רזי תשבצי ההיגיון. הספר ייצא בקרוב בהוצאת ספרי ניב.

ליאני מתגורר במושב אביגדור. הוא נשוי ללירון ואב לשלוש בנות.

עיתונים בהם מתפרסמים והתפרסמו תשבציו 
 מדור התשבצים היומי בעיתון "מעריב השבוע" וחוברת "המשבצת'" במהדורת סוף השבוע של העיתון
 השבועון "במחנה"
מעריב לנוער ומעריב לילדים
עיתוני רשת "השקמה" מבית שוקן
מגזין רייטינג
מגזין הנשים "את"
מגזין Time Out תל אביב
מגזין "נשים" מבית "תכלת"
מוסף כלכליסט מבית "ידיעות אחרונות"
 כל הדרום (מקומון ידיעות אחרונות באזור אשדוד-אשקלון)
 "נשיונל ג'יאוגרפיק KIDS"
 המקומון "ערב ערב באילת"
מקומוני רשת "זמן מעריב" (זמן תל אביב, זמן הדרום וכו')
המקומונים "השבוע באשדוד", "כל רחובות", "א לה-גוש", "חיים בעמק", "באר טוביה", "חדשות אונו", "שישי בגולן"

קישורים חיצוניים 

 ראיון ברשת13 על תשבצי היגיון וההגיונריה ה-16 - עם ירדן הראל ואלעד זוהר (8/1/2023)
 ראיון ברשת13 לקראת ההגיונריה ה-15 (24/1/2022)
 ליאור ליאני פותר עם הקהל תשבץ היגיון צבאי מתוך כנס ההגיונריה ה-14 (5/2/2020)
 ריאיון עם ליאור ליאני בערוץ 10 על כנס ההגיונריה (17/1/2017)
 כתבה פיננסית על ליאני באתר TheMarker (6/9/2022)
 הופעה במצגת הגדרות היגיון "אמריכאן" בהגיונריה ה-11 (ינואר 2017)
 משתתף בשעשועון "לעוף על המיליון" - דקה 18:00 (דצמ' 2015)
 ראיון משותף עם אסף אשתר בערוץ 10 (דקה 01:43:00) (9/1/2015)
 הגדרות היגיון מחווה לזמר העברי - מתוך כנס הגיונריה ה-6 (9/2/2012)
 תשבצי היגיון של ליאור ליאני - מתוך בלוג רב-מילים
 קבוצת הפייסבוק הגדרהטובה

הערות שוליים 

תשבצאים ישראלים
מחברי תשבצי היגיון ישראלים
חידונאים ישראלים
בוגרי מקיף א' (אשדוד)
בוגרי אוניברסיטת בן-גוריון בנגב
מהנדסי תוכנה ישראלים
עובדי אלתא
אביגדור: אישים
ישראלים שנולדו ב-1974